C 146/40
SL
Uradni list Evropske unije
27.4.2023
4.13 Sektor odpadnih voda ima velik potencial, da postane ustvarjalec virov.
V EU že obstajajo čistilne naprave za odpadne vode, ki imajo pozitivno energijsko bilanco zaradi tehnologij za varčevanje z energijo in proizvodnje energije iz obnovljivih virov, npr. z anaerobno razgradnjo blata iz čistilnih naprav in uporabo pri tem nastalega bioplina (15).
Potencial je tudi v dodatni uporabi površin čistilnih naprav za nameščanje sončnih elektrarn, kar je treba spodbujati.
4.14 Deset milijonov ljudi v EU še vedno nima dostopa do sanitarne oskrbe.
Zato je dobrodošla zahteva v direktivi, da države članice ta dostop izboljšajo, še posebej za ranljive in marginalizirane skupine, med drugim z zagotavljanjem brezplačnih javnih stranišč do leta 2027.
Vendar bi bilo treba to zahtevo okrepiti tako, da bi morale države članice že v zgodnjih fazah urbanističnega načrtovanja zagotoviti dostop do sanitarne oskrbe za vse ter upoštevati cenovno dostopnost in socialni vidik storitev oskrbe z vodo.
Pri tem je treba upoštevati dolgo življenjsko dobo infrastrukture za zbiranje in čiščenje odpadnih voda ter zanjo značilno neprožnost pri prilagajanju ali posodabljanju.
4.15 Da bodo storitve oskrbe z vodo cenovno dostopne, je treba strogo omejiti izjeme od razširjene odgovornosti proizvajalca.
Najbolje bi bilo, da bi se črtale izjeme za proizvode, ki se letno dajejo na trg v količinah, manjših od dveh ton, saj imajo nekatere snovi močne učinke tudi v majhnih količinah.
V vsakem primeru bi bilo treba pojasniti, da se ti dve toni nanašata na trg EU in ne na nacionalno raven.
Poleg tega je treba zagotoviti, da bo razširjena odgovornost proizvajalca veljala tudi za spletne trgovce.
4.16 Strošek čiščenja odpadnih voda predstavlja velik delež računov za vodo, pa vendar številni uporabniki vode ne poznajo storitev, ki se izvajajo na tem področju, in ne vedo, kako kakovostno je čiščenje odpadnih voda na njihovem območju.
Zato je dobrodošla nova določba o obveščanju javnosti, saj bi zagotovila razširjanje najnovejših informacij o deležu prečiščenih (in neprečiščenih) odpadnih voda na posameznem območju ter o obremenitvi z onesnaževali, izpuščenimi iz komunalnih čistilnih naprav ter tudi iz prelivov kanalizacije in odvajanja urbanih padavinskih voda.
V Bruslju, 22. februarja 2023 Predsednica Evropskega ekonomsko-socialnega odbora Christa SCHWENG
(15)
Glej na primer Marselisborg WWTP – from wastewater plant to power plant (Čistilna naprava Marselisborg – od čistilne naprave do elektrarne).